Akanya ka sekai sa pele, sa ga Ragele, mosadi wa bobedi wa ga Jakobe e bile e le wa ntlha go ratwa ke ene. Ragele o ne a itse sentle tsholofetso ya ga Jehofa ya go segofatsa Jakobe. Kgaitsadie e bong Lea, mosadi wa ntlha wa ga Jakobe, o ne a segofadiwa ka bana ba le banè ba basimane fa Ragele ene a ne a le moopa. (Genesise 29:31-35) Go na le gore a ikutlwele botlhoko, o ne a tswelela a kopa Jehofa ka thapelo a bo a dira tumalanong le dithapelo tsa gagwe. Fela jaaka mmaagwemogologolwane e bong Sara a ne a dira mo go Hagare, Ragele o ne a tlisetsa Jakobe lelata la gagwe e bong Bileha gore a nne mosadi wa gagwe wa bobedi gore, jaaka Ragele a bolela, “nna, e leng nna, ke tle ke bone bana ka ene.” * Bileha o ne a tsholela Jakobe barwa ba babedi—Dana le Nafetali. Fa Nafetali a tsholwa, Ragele o bolela kafa a neng a kgaratlha ka gone mo maikutlong, a re: “Ke sokasokane le morwadiarre ka tshokatshokano e e batlang maatla a magolo. Mme ke fentse!” Ragele o segofadiwa ka barwa ba bangwe gape ba gagwe, e bong Josefa le Benjamine.—Genesise 30:1-8; 35:24.